CENTEL ดีด 4% รับ Q4/64 พลิกกำไร “โรงแรม-ร้านอาหาร” ฟื้น โบรกชู “ท็อปพิค” เป้า 45 บ.
CENTEL เด้ง 4% รับ Q4/64 พลิกเป็นกำไรจากโรงแรม-ร้านอาหารดีกว่าคาด โบรกชู “ท็อปพิค” แนะนำ “ซื้อ” ราคาเป้าหมาย 45 บ.
1 มี.ค. 2565

ผู้สื่อข่าวรายงานว่าวันนี้ (1 มี.ค. 2565) ราคาหุ้นบริษัท โรงแรมเซ็นทรัลพลาซา จำกัด (มหาชน) หรือ CENTEL ณ เวลา 11:44 น. อยู่ที่ระดับ 36.00 บาท เพิ่มขึ้น 1.50 บาท หรือ 4.35% โดยทำจุดสูงสุดที่ 36.25 บาท และทำจุดต่ำสุดที่ 34.50 บาท ด้วยมูลค่าการซื้อขาย 63.85 ล้านบาท

บล.โนมูระ พัฒนสิน ระบุในบทวิเคราะห์ ว่า มีมุมมอง Positive ต่อ CENTEL เกี่ยวกับผลประกอบการในไตรมาส 4/2564 ที่มีกำไรเป็นครั้งแรกหลังจากเกิดการระบาดโควิด
ทั้งนี้กำไรปกติอยู่ที่ 152 ล้านบาท ดีกว่าที่ทางฝ่ายวิจัยคาดขาดทุน 345 ล้านบาท เพราะ GPM โรงแรมและร้านอาหารดีกว่าคาด โดยธุรกิจโรงแรมมีอัตราเข้าพัก (Occ.Rate) ที่ 30% ดีขึ้นจาก 27% ในไตรมาส 4/2563 และ 16% ในไตรมาส 3/2564 และมี RevPar ที่ 1,475 เพิ่มขึ้น 77% จากงวดเดียวกันของปีก่อน และเพิ่มขึ้น 163% จากไตรมาสก่อน ส่วนธุรกิจร้านอาหารมี SSS ลดลง 2.0% จากงวดเดียวกันของปีก่อน และ TSS เพิ่มขึ้น 3% จากงวดเดียวกันของปีก่อน
ส่วนไตรมาส 1/2565 คาดว่าจะมีผลขาดทุนปกติราว 150 ถึง 200 ล้านบาท แย่ลงจากไตรมาสก่อนเพราะร้านอาหารอ่อนแอลงตามฤดูกาล และมัลดีฟส์มีความไม่แน่นอนจากนักท่องเที่ยวรัสเซีย จึงปรับลดผลขาดทุนปกติปี 2565 มาที่ 430 ล้านบาท และปรับกำไรปี 2566 เพิ่มขึ้น 20% จากการปรับเพิ่ม GPM ของโรงแรมและร้านอาหาร และปรับ SSS คงคำแนะนำ “ซื้อ” ปรับราคาเป้าหมายปี 2565 เป็น 45 บาท ยังคงเลือกเป็น Top pick อนึ่ง รัฐบาลได้เปิดการท่องเที่ยวแบบ Test &amp; Go อีกครั้งเริ่มวันนี้ (1 มี.ค.2565)